Broj: 711-I-1489-M-279/22-02-21

Zagreb, 27. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Alena Višnjića, direktora Međimurske energetske agencije društvo s ograničenom odgovornošću za promicanje i unapređenje poslova vezanih uz obnovljive izvore energije i energetsku učinkovitost u Međimurskoj županiji** (u daljnjem tekstu: MEĐIMURSKA ENERGETSKA AGENCIJA d.o.o.),za davanjem mišljenja Povjerenstva, na 173. sjednici, održanoj 27. svibnja 2022., daje sljedeće:

**MIŠLJENJE**

**I. Obveznik Alen Višnjić, direktor Međimurske energetske agencije d.o.o., ne može uz plaću za obnašanje ove javne dužnosti primati božićnicu, regres, dar za dijete i druge dodatne naknade za poslove obnašanja navedene javne dužnosti, zabranjene odredbom članka 7. točke d) ZSSI/21-a.**

**II. Ukoliko bi obveznik, uz navedenu dužnost direktora, u istom trgovačkom društvu, kao zaposlenik trgovačkog društva obavljao druge poslove vezane za provedbu projekata Europske unije te bi isto bilo navedeno u njegovom ugovoru o radu, mogao bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

**III. Nije u suprotnosti s odredbama ZSSI/21-a, ako je to određeno ugovorom ili nekim drugim aktom kojim se uređuje njegov radno-pravni status, da uz plaću za obnašanje ove javne dužnosti, ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te koristi službene stanove, prijevozna sredstava,** **računalo i mobitel,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

 **- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

 **- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

 **jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

Obrazloženje

Zahtjev za davanjem mišljenja Povjerenstva podnio je Alen Višnjić, direktor trgovačkog društva MEĐIMURSKA ENERGETSKA AGENCIJA d.o.o. U knjigama ulazne pošte Povjerenstva zahtjev je zaprimljen 20. svibnja 2022. pod poslovnim brojem 711-U-5399-M-279/22-01-5, povodom kojeg se vodi predmet broj M-279/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI/21-a stoga je Alen Višnjić direktor trgovačkog društva MEĐIMURSKA ENERGETSKA AGENCIJA d.o.o., čiji je jedini osnivač/član Međimurska županija, a što je utvrđeno uvidom u registar nadležnog Trgovačkog suda, dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenjem navodi da je Međimurska energetska agencija d.o.o., jedna od pet energetskih agencija na području Republike Hrvatske, osnovana 2008. godine od strane Međimurske županije, sukladno odredbama Zakona o trgovačkim društvima.

Obveznik navodi kako je imenovan na mandat od četiri godine te da za radno mjesto direktora ima važeći ugovor o radu. Prije imenovanja na radno mjesto direktora bio je zaposlenik Međimurske energetske agencije d.o.o. temeljem ugovora o radu na neodređeno vrijeme te mu sukladno navedenom pripadaju sva prava iz radnog odnosa kao i ostalim zaposlenicima, a koja se isplaćuju sukladno odredbama Pravilniku o porezu na dohodak („Narodne novine" broj, 10/17., 128/17., 106/18., 01/19., 80/19., 01/20., 74/20. i 01/21.). Navodi da se u slučaju prestanka važenja ugovora o radu direktora, a prema ugovoru o radu direktora, vraća na radno mjesto koje je obnašao prije postavljanja na radno mjesto direktora.

Nadalje obveznik pojašnjava kako Međimurska energetska agencija d.o.o. nije proračunski/izvanproračunski korisnik proračuna jedinica lokalne i područne (regionalne) samouprave niti državnog proračuna te da većinu svojih prihoda ostvaruje provedbom projekata iz EU i nacionalnih fondova, a manji dio obavljanjem registrirane djelatnosti na tržištu, dok otprilike 15-20% prihoda ostvaruje iz proračuna Međimurske županije, i to za pružanje usluga na temelju ugovora/sporazuma o suradnji vezanih uz obveze Međimurske županije temeljem Zakona o energetskoj učinkovitosti („Narodne novine" broj 127/14., 116/18., 25/20., 32/21. i 41/21.), Zakona o obnovljivim izvorima energije i visokoučinkovitoj kogeneraciji („Narodne novine" broj 138/21.) i sl., a ne kao korisnik proračuna jedinica lokalne i područne (regionalne) samouprave.

U odnosu na opis poslova i zadaća radnog mjesta direktora definiranim Pravilnikom o unutarnjem ustrojstvu Međimurske energetske agencije d.o.o., obveznik navodi da je propisano da osim upravljačkih poslova, direktor „brine i potiče projekte koji se financiraju iz EU i iz domaćih fondova i natječaja” te se .“aktivno uključuje u međunarodnu suradnju radi praćenja mogućnosti apliciranja projekata za EU fondove". Ističe da direktor većinu svog radnog vremena (više od 70 % prema evidencijama radnog vremena koje se dostavljaju nadležnom Ministarstvu regionalnog razvoja i fondova EU te Europskoj komisiji), radi na provedbi projekata financiranim iz EU i nacionalnih fondova, u ulozi tehničkog koordinatora ili koordinatora projekta. Na taj se način i plaća direktora u određenom postotku na kojem je radio, tj. radi na projektima, financira iz tih projekata, dok svoje redovne, upravljačke aktivnosti obavlja u okviru preostalog redovnog mjesečnog radnog vremena. Za rad na navedenim projektima direktor ima sklopljene Dodatke Ugovoru o radu ili su donesene Odluke o radu na pojedinom projektu.

S obzirom na to da se plaća podnositelja zahtjeva u najvećem dijelu financira iz rada na projektu/ima financiranim iz EU i nacionalnih fondova, traži mišljenje Povjerenstva ima li sukladno tome direktor, podnositelj zahtjeva, pravo i na dodatke kao što su regres, božićnica i slično, tj. i na druga materijalna prava kao i ostali zaposlenici, te je li za ostvarivanje tog prava dovoljno sklapanje dodataka Ugovora o radu na projektu/ima ili neki drugi oblik formalizacije navedenog. Slijedom navedenog, a u svrhu zakonitog postupanja Međimurske energetske agencije d.o.o. kao savjesnog poslodavca i direktora kao odgovorne osobe, traži izdavanje mišljenja iz članka 32. stavka 1. podstavka 3. ZSSI/21.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju, osim ako posebnim zakonom za pojedine kategorije obveznika nije drukčije propisano.

Stoga Alen Višnjić, direktor trgovačkog društva MEĐIMURSKA ENERGETSKA AGENCIJA d.o.o., ne može uz plaću za obnašanje navedene javne dužnosti primati i božićnicu, regres, dar za dijete, uskrsnicu i sl. jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

Imajući u vidu da u zahtjevu ističe kako je dio opisa poslova radnog mjesta direktora navedenog trgovačkog društva obavljanje poslove koji se odnose na provedbu projekata financiranih iz EU fondova, obveznik ne bi mogao po toj osnovi ostvarivati zabranjene naknade sukladno članku 7. točki d) Zakona, jer bi one bile primljene povodom obnašanja dužnosti dirketora, a ne povodom obavljanja drugih poslova.

Nadalje, iz zahtjeva proizlazi da se dio plaće direktora sufinancira iz rada na EU projektima koji čini oko 70% ukupnog radnog vremena, iz čega proizlazi da postotni udio plaće isplaćen temeljem izvješća dostavljenog Ministarstvu regionalnog razvoja i fondova EU u odnosu na ukupnu plaću, koju primi kao direktor, zavisi od broja radnih sati na projektima, što Povjerenstvo ne smatra spornim.

Međutim, ako bi obveznik pored obavljanja poslova direktora obavljao druge poslove vezane za EU projekte, a to bi bilo navedeno u njegovom ugovoru o radu, mogao bi temeljem njihova obavljanja primiti dodatne naknade, jer u tom slučaju iste ne bi bile primljene povodom obnašanja dužnosti direktora trgovačkog društva, slijedom čega se ne bi radilo o dodatnoj naknadi za poslove obnašanja javne dužnosti.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to ugovorom ili nekim drugim aktom određeno.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, nije suprotno odredbama ZSSI/21-a da obvezniku istodobno uz primanje plaće budu plaćene premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, ako je nekim aktom to pravo određeno, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću,

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Alen Višnjić, putem elektroničke dostave
2. Objava na internetskoj stranici Povjerenstva
3. Pismohrana